Document ID: 32000D0038

ΑΠΟΦΑΣΗ ΤΗΣ ΕΠΙΤΡΟΠΗΣ
της 16ης Δεκεμβρίου 1999
σχετικά με κοινοτική χρηματοδοτική συνδρομή για την κάλυψη των δαπανών τις οποίες πραγματοποιεί η Γαλλία για την καταπολέμηση των επιβλαβών οργανισμών για τα φυτά ή τα φυτικά προϊόντα
[κοινοποιηθείσα υπό τον αριθμό Ε(1999) 4520]
(το κείμενο στη γαλλική γλώσσα είναι το μόνο αυθεντικό)
(2000/38/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 77/93/ΕΟΚ του Συμβουλίου, της 21ης Δεκεμβρίου 1976, περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα και κατά της διάδοσής τους στην Κοινότητα(1), όπως τροποποιήθηκε τελευταία από την οδηγία 1999/53/ΕΚ της Επιτροπής(2), και ιδίως το άρθρο 19 στοιχείο γ),
Εκτιμώντας τα ακόλουθα:
(1) Κατ' εφαρμογή της οδηγίας 77/93/ΕΟΚ, μπορεί να χορηγηθεί κοινοτική χρηματοδοτική συνδρομή στα κράτη μέλη για την κάλυψη δαπανών οι οποίες σχετίζονται άμεσα με ληφθέντα ή προβλεπόμενα μέτρα αναγκαία για την καταπολέμηση επιβλαβών οργανισμών οι οποίοι εισήχθησαν στην Κοινότητα από τρίτες χώρες ή από άλλες περιοχές της Κοινότητας, για την εξάλειψή τους ή, αν αυτό δεν είναι δύνατό, την μη εξάπλωσή τους.
(2) Η Γαλλία ζήτησε να διατεθεί μια τέτοιου είδους κοινοτική χρηματοδοτική συνδρομή και υπέβαλε προγράμματα ενεργειών με στόχο την εξάλειψη του Clavibacter michiganensis ssp. sepedonicus (Smith) Davis et al., παράγοντα υπεύθυνου για την κορυνοβακτηρίωση των γεωμήλων, που εκδηλώθηκε στην Γαλλία το 1997· της Globodera pallida (Wollenweber) Behrens και Globodera rostochiensis (Stone) Behrens, που εκδηλώθηκαν στη Γαλλία το 1997· Xanthomonas axonopodis pv. dieffenbachieae (Mc Culloch & Pirone) Vauterin et al., που εκδηλώθηκε στη Γαλλία το 1997. Τα προγράμματα αυτά καθορίζουν τους επιδιωκόμενους στόχους, τα εφαρμοζόμενα μέτρα, τη διάρκειά τους, και το κόστος τους, ώστε να μπορεί η Επιτροπή να συμμετάσχει στη χρηματοδότησή τους.
(3) Η κοινοτική χρηματοδοτική συνδρομή μπορεί να καλύψει έως 50 % των επιλέξιμων δαπανών.
(4) Οι δαπάνες τις οποίες πραγματοποίησε η Γαλλία κατά τα έτη 1997, 1998 και 1999 αφορούν άμεσα την καταστροφή των φυτών και φυτικών προϊόντων που έχουν προσβληθεί, την απολύμανση των μηχανημάτων και των χώρων, τους φυτοϋγειονομικούς ελέγχους, την δειγματοληψία και τις αναλύσεις.
(5) Οι τεχνικές πληροφορίες τις οποίες έδωσε η Γαλλία επέτρεψαν στην μόνιμη φυτοϋγειονομική επιτροπή να αναλύσει την κατάσταση επακριβώς και περιεκτικώς.
(6) Τα υπερπόντια διαμερίσματα τυγχάνουν μιας ειδικής κοινοτικής χρηματοδοτικής συνδρομής για την εφαρμογή ενός προγράμματος εξάλειψης και καταπολέμησης επιβλαβών οργανισμών για τα φυτά και τα φυτικά πορϊόντα, διαφορετικών από την Xanthomonas axonopodis.
(7) Η συνδρομή του άρθρου 2 χορηγείται με την επιφύλαξη μιας ενδεχόμενης συνδρομής σε άλλες δαπάνες που αναφέρονται στην αίτηση της Γαλλίας, αλλά ελήφθησαν υπόψη σε αυτήν την απόφαση, ή για περαιτέρω μέτρα τα οποία ελήφθησαν ή πρόκειται να ληφθούν και που είναι αναγκαία για την επίτευξη του στόχου της εξάλειψης ή καταπολέμησης των εν λόγω επιβλαβών οργανισμών· τέτοια συμμετοχή θα πρέπει να αποτελέσει αντικείμενο μελλοντικής απόφασης.
(8) Η παρούσα απόφαση εφαρμόζεται με την επιφύλαξη του αποτελέσματος των ελέγχων, οι οποίοι πραγματοποιούνται από την Επιτροπή σύμφωνα με το άρθρο 19δ της οδηγίας 77/93/ΕΟΚ, για το κατά πόσον η εισαγωγή των εν λόγω επιβλαβών οργανισμών προκλήθηκε από μη ενδεδειγμένους ελέγχους ή επιθεωρήσεις και τις συνέπειες των εξακριβώσεων αυτών.
(9) Τα μέτρα που προβλέπονται σην παρούσα απόφαση, είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Με την παρούσα απόφαση εγκρίνεται η χορήγηση κοινοτικής χρηματοδοτικής συνδρομής για την κάλυψη των δαπανών που υφίσταται η Γαλλία και οι οποίες συνδέονται άμεσα με τα αναγκαία μέτρα που αναφέρονται στο άρθρο 19γ παράγραφος 2 της οδηγίας 77/93/ΕΟΚ και ελήφθησαν για την καταπολέμηση του Clavibacter michiganensis Globodera pallida και Globodera rostochiensis, Xanthomonas axonopodis
Άρθρο 2
Το ανώτατο ποσόν της κοινοτικής χρηματοδοτικής συνδρομής ανέρχεται σε 89972 ευρώ.
Η κατανομή της συνδρομής έχει ως εξής:
- 5437 ευρώ για μέτρα που ελήφθησαν για την καταπολέμηση του Clavibacter michiganensis,
- 3821 ευρώ για μέτρα που ελήφθησαν για την καταπολέμηση της G. pallida and G rostochiensis,
- 80714 ευρώ για μέτρα που ελήφθησαν για την καταπολέμηση της Xanthomonas axonopodis.
Άρθρο 3
1. Με την επιφύλαξη των ελέγχων της Επιτροπής σύμφωνα με το άρθρο 19δ παράγραφος 1 της οδηγίας 77/93/ΕΟΚ, η κοινοτική χρηματοδοτική συνδρομή καταβάλλεται μόνον εφόσον δοθούν στην Επιτροπή αποδεικτικά στοιχεία για τα ληφθέντα μέτρα, βάσει τεκμηρίωσης σχετικά με την εκδήλωση και την εξάλειψη των επιβλαβών οργανισμών πον αναφέρονται στο άρθρο 1.
2. Η τεκμηρίωση της παραγράφου 1 περιλαμβάνει :
α) έκθεση εξάλειψης για κάθε εκμετάλλευση όπου καταστράφηκαν φυτά ή φυτικά προϊόντα. Η έκθεση αυτή περιέχει τις ακόλουθες πληροφορίες:
- τόπος και διεύθυνση της εκμετάλλευσης,
- ημερομηνία κατά την οποία εκφράσθηκε υπόνοια παρουσίας επιβλαβούς οργανισμού και ημερομηνία κατά την οποία επιβεβαιώθηκε,
- ποσότητα των φυτών και των φυτικών προϊόντων που καταστράφηκαν,
- μέθοδος καταστροφής και απολύμανσης,
- ποσότητα των δειγμάτων που ελήφθησαν για έλεγχο και για δοκιμασία παρουσίας των επιβλαβών οργανισμών,
- μέθοδος δοκιμασίας,
- αποτελέσματα των ελέγχων ή/και δοκιμασιών,
- υποτιθέμενη προέλευση της εκδήλωσης στην Γαλλία·
β) έκθεση ελέγχου σχετικά με την παρουσία των επιβλαβών οργανισμών του άρθρου 1 και την έκταση της μόλυνσης από αυτούς τους οργανισμούς, συμπεριλαμβανομένων και των αναλυτικών δεδομένων για τις επιθεωρήσεις και τις δοκιμασίες που πραγματοποιήθηκαν·
γ) οικονομική έκθεση που περιλαμβάνει τον πίνακα των δικαιούχων και τις διευθύνσεις τους, καθώς και τα καταβληθέντα ποσά (άνευ ΦΠΑ και δασμών).
Άρθρο 4
Η παρούσα απόφαση απευθύνεται στη Γαλλική Δημοκρατία.
Βρυξέλλες, 16 Δεκεμβρίου 1999.

Labels: 16
19
5
6
18